แบงก์เล็กไม่หวั่น ฟินเทคแย่งลูกค้า
เกียรตินาคินไม่กลัวฟินเทค เพราะไม่มีค่าธรรมเนียมรายย่อย แต่ตั้งทีมติดตามความเคลื่อนไหวให้ทันเทคโนโลยี
16 ม.ค. 2560

เกียรตินาคินไม่กลัวฟินเทค เพราะไม่มีค่าธรรมเนียมรายย่อย แต่ตั้งทีมติดตามความเคลื่อนไหวให้ทันเทคโนโลยี
นายอภินันท์ เกลียวปฏินนท์ ประธานเจ้าหน้าที่บริหารและกรรมการผู้จัดการใหญ่ ธนาคารเกียรตินาคิน บริษัทในกลุ่มธุรกิจการเงินเกียรตินาคินภัทร เปิดเผยว่า ธนาคารขนาดเล็กที่มีกลยุทธ์การดำเนินธุรกิจที่ชัดเจน จะไม่ได้รับผลกระทบจากการขยายตัวของเทคโนโลยีทางการเงิน (ฟินเทค) ใหม่ๆ เนื่องจากไม่ได้พึ่งพารายได้จากค่าธรรมเนียมลูกค้ารายย่อยเหมือนธนาคารขนาดใหญ่
“ธนาคารไม่ได้รับผลกระทบจากฟินเทคด้านชำระเงิน รวมทั้งระบบพร้อมเพย์ของรัฐบาลที่กำลังจะเกิดขึ้นก็ไม่ส่งผลกับรายได้เช่นกัน” ซีอีโอธนาคารเกียรตินาคิน กล่าว
อย่างไรก็ดี ธนาคารไม่ได้ประมาทในเรื่องฟินเทค ซึ่งในระยะสั้นเห็นว่าฟินเทคไม่ได้กระทบกับธุรกิจหลักของธนาคาร ดังนั้นภารกิจหลักจึงมุ่งเน้นทำธุรกิจในปัจจุบันก่อน ในขณะเดียวกันก็จะติดตามอย่างใกล้ชิด โดยมีทีม 2-3 คนเข้ามาดูในเรื่องดังกล่าวถึงทิศทางของฟินเทคในระยะต่อไป แม้ว่าธนาคารเล็กไม่ได้รับผลกระทบมากอย่างมีนัยสำคัญ แต่ต้องคอยเฝ้าระวัง ขณะเดียวกันหากพบว่าฟินเทคใดเป็นประโยชน์ก็พร้อมที่จะเข้าไปทำ